PTL ดีดแรง 7% นิวไฮรอบ 10 เดือน เก็งข่าว IVL เทกกิจการ
PTL ดีดแรง 7% ราคาแตะ 27 บ. นิวไฮรอบ 10 เดือน คาดนักลงทุนเข้าซื้อเก็งกำไร ต่อข่าว IVL เตรียมเข้าลงทุน 50% โบรกมองบวกหากเป็นจริง ชี้ต้นทุน IVL จะลดลง เพิ่มสายผลิตธุรกิจ CPET ส่วน PTL ประเมินราคาเป้าหมาย 31 บ.
PTL ดีดแรง 7% ราคาแตะ 27 บ. นิวไฮรอบ 10 เดือน คาดนักลงทุนเข้าซื้อเก็งกำไร ต่อข่าว IVL เตรียมเทกโอเวอร์กิจการ
18 ม.ค. 2566

ผู้สื่อข่าวรายงานว่า วันนี้ (18 ม.ค.66) ราคาหุ้นบริษัท โพลีเพล็กซ์ (ประเทศไทย) จำกัด (มหาชน) หรือ PTL ล่าสุด ณ เวลา 10:01 น. อยู่ที่ระดับ 27 บาท บวก 1.75 บาท หรือ 6.93% สูงสุดที่ระดับ 27.50 บาท ต่ำสุดที่ระดับ 27 บาท ด้วยมูลค่าซื้อขาย 90.24 ล้านบาท

ทั้งนี้ราคาหุ้น PLT ปรับตัวขึ้นสูงสุดในรอบ 10 เดือน นับตั้งแต่ราคาหุ้นอยู่ที่ระดับ 27.50 บาท เมื่อวันที่ 1 มี.ค.65 คาดนักลงทุนเข้าซื้อเก็งกำไร หลังแหล่งข่าวจากวงการปิโตรเคมี เปิดเผยกับ “ข่าวหุ้นธุรกิจ” ว่า IVL กำลังอยู่ระหว่างเจรจาเพื่อเตรียมการเข้าซื้อกิจการ PTL จากผู้ถือหุ้นเดิม โดยเบื้องต้นจะซื้อหุ้น PTL จากผู้ถือหุ้นใหญ่ คือ POLYPLEX (ASIA) PTE LTD และ POLYPLEX CORPORATION LTD ที่ถือหุ้นรวมกัน 50.93% ซึ่งภายหลังทำรายการดังกล่าว จะทำให้สัดส่วนเกิน 50% ดังนั้น IVL จะต้องดำเนินการตั้งโต๊ะทำคำเสนอซื้อหุ้น PTL ที่เหลืออยู่ทั้งหมดต่อไป
อย่างไรก็ดีเช้าวันนี้ IVL ชี้แจงข่าวดังกล่าวว่าขณะนี้ยังไม่มีข้อผูกพันใดๆ เกี่ยวกับการเข้าซื้อกิจการดังกล่าว ด้าน PTL ระบุว่า บริษัทฯ ไม่ขอออกความเห็นเรื่องข่าวลือหรือการคาดเดาใดๆ
ด้านบล.ดีบีเอส วิคเคอร์ส ระบุในบทวิเคราะห์ว่า ในเชิงกลยุทธ์คงคำแนะนำ “ซื้อ” หุ้น IVL ราคาเป้าหมายใน IAA consens อยู่ที่ 52 บาท (Median จาก 16 สำนักวิจัยฯ) ส่วน PTL ทางฝ่ายวิจัยฯ DBS ให้ราคาเป้าหมายระยะยาวไว้ที่ 31 บาท ต้องติดตามกันต่อไปว่า IVL จะซื้อกิจการ PTL จริงหรือไม่ และถ้าจริงราคาซื้อขายจะเป็นเท่าไร
ขณะที่ บล.ฟิลลิป (ประเทศไทย) ระบุว่า จากข่าวการเจรจาซื้อกิจการ PTL เบื้องต้นหากข่าวลือเป็นจริง คาดว่า IVL มีแหล่งเงินทุนที่เพียงพอสำหรับการทำธุรกรรมดังกล่าวเนื่องจาก ณ ไตรมาส 3/65 มีเงินสดในมือราว 29,000 ล้านบาท (อ้างอิงราคาตลาด PTL ที่ 25.25 บาท จำนวนหุ้นทั้งหมด 900 ล้านหุ้น) และถือเป็นการเพิ่มสายการผลิตในธุรกิจ CPET นอกจากนี้ยังคาดว่าจะช่วยให้มีต้นทุนที่ลดลง
โดยหากธุรกรรมดังกล่าวเกิดขึ้นคาดว่าจะสามารถช่วยเพิ่มมูลค่าให้กับ IVL ได้ เนื่องจาก PTL มีกำไรสุทธิเฉลี่ย 5 ปีย้อนหลังอยู่ที่ 2,363 ล้านบาท และมี D/E เพียง 0.43 เท่า (ณ ไตรมาส 3/65) ถือว่าค่อนข้างต่ำเมื่อเทียบกับ D/E ของ IVL ที่ 2.29 เท่า (ณ ไตรมาส 3/65) ทางฝ่ายยังคงคำแนะนำ “ซื้อ”